Source: https://ugyintezes.magyarorszag.hu/ugyek/410006/420012/420014/Kenyszerintezkedesek_szemellyel_kapcsolatos20091202.html
Timestamp: 2019-12-16 02:25:50+00:00

Document:
A büntetőeljárásról szól 2017. évi XC. törvény (Be.) hatálybalépése jelentős változást hozott a kényszerintézkedéseket illetően is. A változások a távoltartás jogintézményét is érintették, annak szabályait a jogalkotó a letartóztatással és a bűnügyi felügyelettel egységesen, a személyi szabadságot érintő bírói engedélyes kényszerintézkedések általános szabályai között, illetve az eltéréseket a távoltartásra vonatkozó önálló rendelkezések között helyezte el. A távoltartás a terhelt szabad kapcsolattartását, és ennek érdekében a terhelt szabad mozgáshoz és a lakóhely, illetve a tartózkodási hely szabad megválasztásához való jogát korlátozza.
Távoltartás elrendelése esetén a bíróság magatartási szabályként előírja, hogy a terhelt meghatározott személlyel - közvetlenül vagy közvetve - ne lépjen kapcsolatba, illetve ettől a személytől tartsa távol magát (a továbbiakban: távoltartással érintett személy).
Ennek elérése érdekében a bíróság előírhatja azt is, hogy a terhelt meghatározott lakást hagyjon el és onnan maradjon távol, illetve a távoltartással érintett személy tényleges tartózkodási és munkahelyétől vagy az e személy által rendszeresen látogatott nevelési és nevelési-oktatási vagy gyógykezelés céljából látogatott egészségügyi intézménytől, valamint vallásgyakorlás során rendszeresen látogatott épülettől tartsa távol magát.
A távoltartás elrendelésének feltételeire a személyi szabadságot érintő bírói engedélyes kényszerintézkedések általános szabályai az irányadók (lásd a letartóztatás és a bűnügyi felügyelet szócikkeknél írtakat) , azzal a jelentős eltéréssel, hogy távoltartás csak a bizonyítás megnehezítésének vagy meghiúsításának, illetve - ha ez a sértett vonatkozásában állapítható meg - a bűnismétlés megakadályozása érdekében rendelhető el.
A fentiekre is tekintettel a távoltartás elrendelése esetén a bíróságnak behatóan kell vizsgálnia a bűncselekmény jellegét, amely megalapozhatja a sértett félelmét a terhelttől.
A távoltartás elrendelésére - személyi szabadságot érintő bírói engedélyes kényszerintézkedés lévén - kizárólag a bíróság jogosult.
Ugyanakkor a távoltartás elrendelését a sértett is indítványozhatja. A sértett a távoltartás elrendelésére irányuló indítványát a vádemelés előtt az ügyben eljáró ügyészségnél terjesztheti elő. Ebben az esetben az ügyészség a sértett indítványát az ügyiratokkal együtt haladéktalanul továbbítja a bíróságnak.
A vádemelés előtt elrendelt távoltartás az elsőfokú bíróság a tárgyalás előkészítése során hozott határozatáig, de legfeljebb négy hónapig tart. A távoltartást a bíróság alkalmanként legfeljebb négy hónappal meghosszabbíthatja.
A vádemelés után az elsőfokú bíróság által elrendelt vagy fenntartott távoltartás az elsőfokú bíróság ügydöntő határozatának kihirdetéséig tart. Az elsőfokú bíróság által az ügydöntő határozat kihirdetése után elrendelt vagy fenntartott, illetőleg a másodfokú bíróság által elrendelt távoltartás a másodfokú eljárás befejezéséig, a másodfokú bíróság által az ügydöntő határozat kihirdetése után elrendelt vagy fenntartott, illetve a harmadfokú bíróság által elrendelt távoltartás a harmadfokú eljárás befejezéséig tart. A vádemelés után a bíróság a távoltartás fenntartásának indokoltságát legalább hathavonta felülvizsgálja.
A távoltartás elrendelése esetén a bíróság az elrendeléséről szóló véglegessé vált határozatot kézbesíti
az indítvány előterjesztője;
a távoltartással érintett személy;
és ha a távoltartás elrendelését a sértett indítványozta, az ügyészség
Abban az esetben, ha a távoltartás tartama alatt a terhelt vagy a távoltartással érintett személy életkörülményeiben olyan lényeges változás következik be, amely miatt az előírt magatartási szabályoktól történő ideiglenes eltérés, vagy azok ideiglenes felfüggesztése szükséges, a vádemelés előtt az ügyészség, azt követően, illetve a sértett indítványára elrendelt távoltartás esetén a bíróság a távoltartás magatartási szabályait hivatalból vagy a terhelt, a védő és a távoltartással érintett személy indítványára részlegesen feloldhatja. Amennyiben az előírt magatartási szabályok tartós vagy végleges módosítása szükséges, a bíróság a távoltartás magatartási szabályait az ügyészség, a terhelt, a védő vagy a távoltartással érintett személy indítványára módosítja.
A távoltartás megszűnésére és megszüntetésére a személyi szabadságot érintő bírói engedélyes kényszerintézkedések általános szabályai vonatkoznak azzal, hogy a távoltartás megszűnéséről, illetve megszüntetéséről a távoltartással érintett személyt is tájékoztatni kell.
Abban az esetben, ha a terhelt a távoltartás magatartási szabályait megszegi, vagy az eljárási cselekményen idézés ellenére nem jelenik meg, és ezt alapos okkal előzetesen nem menti ki, vagy az akadály megszűnése után alapos okkal nyomban nem igazolja, rendbírsággal sújtható. A magatartási szabályok ismételt vagy súlyos megszegése és az eljárási cselekményen idézés ellenére meg nem jelenése esetén továbbá a terhelt őrizete is elrendelhető és
távoltartás mellett vagy helyett a terhelt bűnügyi felügyelete rendelhető el;
a terhelt mozgását nyomon követő technikai eszköz alkalmazása rendelhető el;
hátrányosabb vagy más magatartási szabályok megállapításának van helye; vagy
a terhelt letartóztatása rendelhető el.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság